Ga go felele foo. Batho ba le bantsi ba ba dumelang gore ditshedi di iphetogela ka botsone go nna tse dingwe ba re ga go na Modimo kgotsa gore a ka se tseye kgato mo dilong tse di diragalelang batho. Seo se ne se tla raya gore isagwe ya rona e tla bo e le mo diatleng tsa batho ba ba eteletseng pele mo dipolotiking, mo go tsa thuto le mo bodumeding. Fa re leba se batho bano ba setseng ba se dirile, go bonala tlhakatlhakano, dintwa le boferefere tse di leng teng gone jaanong di ne di tla tswelela di le gone. Fa e ka bo e le gore tota thuto ya gore ditshedi di iphetogela ka botsone go nna tse dingwe e boammaaruri, go ne go tla bo go na le mabaka a a utlwalang a gore batho ba tshele ka kgopolo eno ya go itlhoboga: “A re jeng re nweng, gonne ka moso re tlile go swa.”—1 Bakorintha 15:32.